paragraph_text: Dahšur ili Dašur (arapski: دهشور, Dahšūr) je kraljevska nekropola u Egiptu, na zapadnoj obali Nila, oko 40 km južno od Kaira. Najpoznatija je po svojih nekoliko piramida od kojih su dvije piramide faraona Snofrua, među najstarijima, najvećima i najbolje sačuvanima u Egiptu. Zbog toga je 1979. godine upisana na UNESCO-ov popis mjesta svjetske baštine u Africi, zajedno s obližnjim drevnim gradom Memfisom, piramidama u Gizi i nekropolama u Abusiru i Sakari.